b'\n_START_ARTICLE_\nRudolf Kav\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKav\xc4\x8di\xc4\x8d je ljudsko \xc5\xa1olo in realko obiskoval v Ljubljani, kjer je 1902 maturiral. Gradbeni\xc5\xa1tvo je \xc5\xa1tudiral v Gradcu, kjer je leta 1907 tudi diplomiral. Leta 1908 se je zaposlil pri gradbeni direkciji Ju\xc5\xbene \xc5\xbeeleznice ter sodeloval pri polaganju novega, te\xc5\xbekega gornjega ustroja na progi Zidani most-Litija, nato pa prestopil v slu\xc5\xbebo direkcije za gradnjo dr\xc5\xbeavnih \xc5\xbeeleznic na Dunaju ter sodeloval 1908\xe2\x80\x931914 pri trasiranju in gradnji proge Novo mesto-Bubnjarci, 1914\xe2\x80\x931917 bil \xc5\xa1ef pri gradnji proge Knin-Pribudi\xc4\x87. Od tu je bil poklican na Dunaj k severni direkciji kot \xc5\xa1ef za pregraditev \xc5\xbeeleznice Dunaj-Krakovo v \xc5\xa1tiritirno \xc5\xbeeleleznico, 1918 \xc5\xa1e pred koncem vojne pa je bil imenovan za vodjo gradnje proge Logatec-Ajdov\xc5\xa1\xc4\x8dina. Po koncu vojne ga je Narodna vlada v Ljubljani imenovala pri prvi \xc5\xbeelezni\xc5\xa1ki direkciji v Ljubljani za podna\xc4\x8delnika gradbenega oddelka. Po ukinitvi te direkcije je bil postavljen za \xc5\xa1efa gradbene slu\xc5\xbebe pri \xc5\xbeelezni\xc5\xa1kem in\xc5\xa1pektoratu v Ljubljani in po ukinitvi te 1921 imenovan za \xc5\xa1efa pri trasiranju prog \xc5\xa0t. Jan\xc5\xbe-Sevnica, Ormo\xc5\xbe-Murska Sobota, 1923 Ko\xc4\x8devje-Lukov dol in \xc4\x8crnomelj-Lukov dol. Jeseni 1923 je sodeloval v komisiji za podr\xc5\xbeavljenje Ju\xc5\xbene \xc5\xbeeleznice, bil 1924 v novoustanovljeni ljubljanski \xc5\xbeelezni\xc5\xa1ki direkciji postavljen za \xc5\xa1efa odseka za finance in kredite pri gradbenem oddelku, 1925 za \xc5\xa1efa odseka za nabavo materiala, 1927 za \xc5\xa1efa odseka za vzdr\xc5\xbeevanje in nato za nove gradnje pri gradbenem oddelku. Izdelal je \xc5\xa1tudije za progo \xc4\x8crnomelj-Ogulin, s M. Klodi\xc4\x8dem in A.Hrovatom pa sodeloval pri projektu Ogulin-Dre\xc5\xbenica-Vinodol-Su\xc5\xa1ak-Reka.'